På bagkant af den store danske håndboldtriumf søndag aften i Herning trækker det danske håndboldpublikum negative overskrifter i Norge.

I den danske finalesejr over Norge på imponerende 31-22 blev de norske spillere – og særligt profilen Sander Sagosen - gentagne gange mødt af buhråb og pibekoncerter fra de danske fans i Boxen.

Læs også : KAMPEN PÅ 1 MIN Danmark vinder VM på en mindeværdig aften

En opførsel, der har fået flere nordmænd op i det røde felt. Blandt andre NRK’s håndboldekspert, den tidligere håndboldprofil Håvard Tvedten.

- Det er usportsligt at buhe ad en spiller, når man fører med så mange mål, og når kampen reelt er afgjort.

- Jeg reagerer på, at de bliver ved så længe. Jeg synes, at det er dumt, at de buher, til kampen er færdig. Sander håndterer det, og det handler ikke om, at man skal skåne ham. Men jeg synes generelt, at det er dårligt af danskerne. Jeg tror ikke, vi ville have gjort det i Norge, siger Håvardt Tvedten ifølge NRK.

Sander Sagosen selv er anderledes fattet.

- Jeg er vant til det. Sådan er det i hver eneste kamp i Champions League. Det påvirker mig på ingen måde, siger den norske profil ifølge NRK.